Covid-19: Talle verloor werk by Engelse FA | Netwerk24
30 Junie 2020 17:15
Ole Gunnar Solskjaer vier Manchester United se oorwinning oor Norwich City in die kwarteindronde van die FA Cup met sy spelers. Foto: Reuters
Die Engelse Sokkervereniging (FA) sal 124 poste oorbodig verklaar weens die finansiële invloed van die Covid-19-pandemie, het die beheerliggaam Maandag aangekondig.
Met sokker wat vir 100 dae opgeskort was in Engeland weens die pandemie, was daar ’n gebrek aan inkomste uit internasionale wedstryde, terwyl plaaslike wedstryde en die FA Cup ook swaar getref is. Gevolglik word daar nou begroot vir verliese van in die omgewing van £300 miljoen (sowat R6,3 miljard).
“As ’n nie-winsgewende organisasie gaan dit ons baie hard tref,” sê Mark Bullingham, die uitvoerende hoof van die FA, in ’n verklaring.
“Daarom het ons oor die laaste paar maande ’n forensiese ontleding gemaak oor ons begroting en is daar gekyk waar die gebiede is waar koste besnoei kan word.
Die situasie het sodanig versleg dat ons nou die grootte van die FA moet sny om die finansiële invloed van die krisis te kan hanteer.
“Die situasie het sodanig versleg dat ons nou die grootte van die FA moet sny om die finansiële invloed van die krisis te kan hanteer.”
Die FA sê 42 poste was reeds vakant voor die viruskrisis en nou is die voorstel dat nog 82 poste uit die organisasie verwyder word.
Die FA Cup-uitklopreeks het die afgelope naweek hervat, met die vier kwarteindstryde in leë stadions. Manchester United, Chelsea, Arsenal en Manchester City het tot die halfeindronde deurgedring.
United kom in die halfeindronde teen Chelsea te staan en Arsenal speel teen City. Daardie wedstryde word op 18 en 19 Julie op Wembley in Londen gespeel. – Reuters
Meer oor: Mark Bullingham | Europa | Engeland | Covid-19 | Sokker | Fa Cup | Afleggings
Kommentators toon vooroordeel jeens ras